## Justícia invertirà més d’11,3 milions d’euros en el nou Palau de Justícia d’Ontinyent, la construcció del qual començarà enguany

*** La consellera de Justícia s’ha reunit amb l’alcalde d’Ontinyent per a abordar terminis previstos per a la construcció, així com l’estat i avanços duts a terme en el projecte**

La construcció del Palau de Justícia d’Ontinyent està prevista que comence enguany i en esta s’invertiran més d’11,3 milions d’euros. Així ho ha traslladat la consellera de Justícia i Administració Pública, Nuria Martínez, a l’alcalde d’Ontinyent, Jorge Rodríguez, en la reunió que han mantingut este dilluns.

“Fem un pas en la millora de les infraestructures judicials d’Ontinyent, atesa esta necessitat històrica de la qual es beneficiaran tant la ciutadania del partit judicial d’Ontinyent com els seus operadors jurídics”, ha manifestat la consellera Nuria Martínez.

A més, la titular de Justícia ha explicat que “hem de continuar apostant per un model de Justícia més eficient i avançar en la unificació de seus per a optimitzar l’activitat judicial i afavorir els nous models d’oficines judicials”.

**Nou Palau de Justícia d’Ontinyent**

La futura seu d’Ontinyent inclourà un espai de 4.662,80 metres quadrats que allotjaran cinc jutjats i tres sales de vistes, a més del Servici Comú Processal d’Assumptes Generals, Fiscalia i Registre Civil.

Així mateix, tindrà un espai per a col·legis professionals, clínica medicoforense, Unitat de Valoració Forense Integral (UVFI), Oficina d’Assistència a les Víctimes del Delicte (OAVD), equip psicosocial i sala amable.

En gener de 2025 l’Ajuntament d’Ontinyent va atorgar a la Conselleria de Justícia la llicència municipal necessària per a poder avançar en l’inici de les obres. Per part de la Conselleria, la licitació de les obres es resoldrà en les pròximes setmanes.

La inversió estimada és d’11.325.949,4 euros, amb un termini d’execució de les obres de 18 mesos.

Fecha: 10/03/2025